
VALSTYBINĖ ENERGETIKOS REGULIAVIMO TARYBA


NUTARIMAS
DĖL VALSTYBINĖS ENERGETIKOS REGULIAVIMO TARYBOS 2020 M. GRUODŽIO 18 D. NUTARIMO NR. O3E-1458 „DĖL BENDROSIOS ENERGETIKOS DARBUOTOJŲ ATESTAVIMO SCHEMOS PATVIRTINIMO“ PAKEITIMO 

2023 m. lapkričio 17  d. Nr. O3E-1686
Vilnius

Vadovaudamasi Lietuvos Respublikos energetikos įstatymo Nr. IX-884 2, 6, 8, 131, 21, 22, 23, 28 straipsnių pakeitimo ir įstatymo papildymo 281 ir 282 straipsniais įstatymo Nr. XIII-3138 10 straipsnio 6 dalies 2 punktu ir 12 straipsnio 2 dalimi, 3 dalies 2 punktu, atsižvelgdama į Valstybinės energetikos reguliavimo tarybos (toliau ‒ Taryba) Techninės priežiūros departamento Koordinavimo ir analizės skyriaus 2023 m. lapkričio 3 d. pažymą Nr. O5E-953 „Dėl Bendrosios energetikos darbuotojų atestavimo schemos pakeitimo“, Taryba n u t a r i a: 
Pakeisti Tarybos 2020 m. gruodžio 18 d. nutarimu Nr. O3E-1458 „Dėl Bendrosios energetikos darbuotojų atestavimo schemos patvirtinimo“ patvirtintą Bendrąją energetikos darbuotojų atestavimo schemą ir ją išdėstyti nauja redakcija (pridedama).


Tarybos pirmininkas					Renatas Pocius

PATVIRTINTA
Valstybinės energetikos reguliavimo tarybos
2020 m. gruodžio 18 d.  nutarimu  Nr. O3E-1458
(Valstybinės energetikos reguliavimo tarybos
2023 m. lapkričio 17 d.  nutarimo Nr. O3E-1686 redakcija)


BENDROJI ENERGETIKOS DARBUOTOJŲ ATESTAVIMO SCHEMA

I SKYRIUS
BENDROSIOS NUOSTATOS

1.	Bendroji energetikos darbuotojų atestavimo schema (toliau – Schema) įtvirtina energetikos darbuotojų kategorijas pagal veiklos sritis, energetikos darbuotojų bendruosius ir specialiuosius kvalifikacinius reikalavimus, šių darbuotojų kvalifikacijos tobulinimo reikalavimus kiekvienai energetikos darbuotojų kategorijai, atestavimo procedūras, atestuojant energetikos darbuotojus energetikos darbuotojų atestavimo įstaigose, energetikos darbuotojams suteikiamas teises, energetikos darbuotojo pažymėjimo formą ir šio pažymėjimo galiojimo sustabdymo, panaikinimo kriterijus bei tvarką. 
2.	Schema turi būti ne rečiau kaip kartą per 5 metus arba prireikus peržiūrima ir, esant poreikiui, tikslinama. 
3.	Schemoje nustatyti bendrieji ir specialieji kvalifikaciniai reikalavimai taikomi atestuojant energetikos darbuotojus, įrengiančius ir (ar) eksploatuojančius energetikos objektus, įrenginius ir vartotojų energetikos įrenginius, energetikos darbuotojų atestavimo įstaigoje ir energetikos įmonėse.
4. Fizinių asmenų, Schemos nustatyta tvarka pateikusių paraiškas dalyvauti energetikos darbuotojų atestavimo procese ir energetikos darbuotojų duomenys tvarkomi Energetikos darbuotojų atestavimo tvarkos aprašo, patvirtinto Lietuvos Respublikos energetikos ministro 2012 m. lapkričio 7 d. įsakymu Nr. 1-220 „Dėl Energetikos objektus, įrenginius įrengiančių ir eksploatuojančių darbuotojų atestavimo tvarkos aprašo patvirtinimo“ (toliau – Aprašas), 11 punkte nustatytais tikslais ir Schemos nustatyta tvarka.

II SKYRIUS
PAGRINDINĖS SĄVOKOS

5.	Schemoje vartojamos šios sąvokos:
5.1.	Pareiškėjas – fizinis asmuo, kuris pateikė paraišką dalyvauti energetikos darbuotojų atestavimo procese.
5.2.	Kandidatas – pareiškėjas, kuris atitinka jam keliamus bendruosius ir specialiuosius kvalifikacinius reikalavimus ir kuriam leista dalyvauti energetikos darbuotojų atestavimo procese.
5.3.	Paraiškos vertintojas – būtiną techninę ir asmeninę kvalifikaciją turintis energetikos darbuotojų atestavimo įstaigos paskirtas asmuo, vertinantis pareiškėjo pateiktus dokumentus.
5.4.	Prižiūrėtojas – energetikos darbuotojų atestavimo įstaigos vadovo paskirtas asmuo, kuris administruoja ir prižiūri atestavimo egzaminą, bet nevertina kandidatų kompetencijos.
6.	Kitos Schemoje vartojamos sąvokos suprantamos taip, kaip jos apibrėžtos Lietuvos Respublikos energetikos įstatyme, Apraše.

III SKYRIUS
ENERGETIKOS DARBUOTOJŲ ATESTAVIMO PROCESO DALYVIAI IR PAGRINDINĖS JŲ FUNKCIJOS, TEISĖS IR PAREIGOS

7. Energetikos darbuotojų atestavimo proceso dalyviai:
7.1. Valstybinė energetikos reguliavimo taryba (toliau – Taryba);
7.2. atestavimo įstaigos;
7.3. pareiškėjas ir energetikos darbuotojas. 
8. Tarybos pagrindinės funkcijos energetikos darbuotojų atestavimo srityje:
8.1. tvirtina Schemą;
8.2. valdo, administruoja ir  prižiūri energetikos darbuotojų atestavimo informacinę sistemą (toliau -EDAIS);
8.3. pagal kompetenciją kontroliuoja atestavimo įstaigų vykdomą energetikos darbuotojų atestavimo veiklą. 
9. Atestavimo įstaigos pagrindinės funkcijos ir pareigos:
9.1. sudaro sutartį su Taryba dėl naudojimosi EDAIS;
9.2. atestuoja energetikos darbuotojus;
9.3. išduoda energetikos darbuotojo pažymėjimą, sustabdo jo galiojimą, panaikina galiojimo sustabdymą arba panaikina galiojimą;
9.4. vertina paraiškas ir užtikrina, kad atestavimo procese dalyvautų atitinkamos kompetencijos paraiškos vertintojai;
9.5. nagrinėja pareiškėjų ir energetikos darbuotojų skundus ir (ar) prašymus dėl atestavimo procedūrų ir priimtų sprendimų;
9.6. savo interneto svetainėje skelbia:
9.6.1. energetikos darbuotojų atestavimo tvarką;
9.6.2. bendruosius ir specialiuosius kvalifikacinius reikalavimus bei kvalifikacijos tobulinimo reikalavimus energetikos darbuotojams;
9.6.3. atestavimo paslaugų įkainius ir įmokos už suteiktą paslaugą apmokėjimo tvarką;
9.6.4. skundų ir prašymų nagrinėjimo tvarką dėl atestavimo procedūrų ir priimtų sprendimų.
10.	Pareiškėjo ir energetikos darbuotojo pagrindinės teisės ir pareigos:
10.1.	atestuotis (atitinkant keliamus bendruosius ir specialiuosius kvalifikacinius reikalavimus ir kvalifikacijos tobulinimo reikalavimus) bei atestuotis pakartotinio atestavimo metu;
10.2.	nesutikus su atestavimo įstaigos sprendimais, pateikti skundą ar prašymą atestavimo įstaigai;

IV SKYRIUS
ENERGETIKOS DARBUOTOJŲ ATESTAVIMO TVARKA IR REIKALAVIMAI PARAIŠKOS VERTINTOJUI

PIRMASIS SKIRSNIS
BENDROJI DALIS

11.	Atestavimo rūšys, jų kriterijai ir periodiškumas nustatyti Aprašo III skyriaus ketvirtajame skirsnyje.
12.	Schemos 1–4 prieduose nustatyti kiekvieno energetikos sektoriaus energetikos darbuotojų kategorijų sąrašai ir nurodyti minimalūs bendrieji, specialieji kvalifikaciniai bei kvalifikacijos tobulinimo reikalavimai šiems energetikos darbuotojams ir energetikos darbuotojams suteikiamos teisės. 
13. Atestavimo įstaigos paraiškos vertintojas privalo:
13.1. turėti ne žemesnį kaip atitinkamo energetikos sektoriaus inžinerinės kategorijos energetikos darbuotojo išsilavinimą;
13.2. turėti ne mažesnę kaip 3 metų darbo patirtį atitinkamame energetikos sektoriuje;
13.3. išmanyti atitinkamo energetikos sektoriaus veiklą reglamentuojančius teisės aktus;
13.4. žinoti Schemoje nustatytus reikalavimus ir procedūras.
14.	Atestuojant tikrinama, ar pareiškėjas atitinka jam keliamus bendruosius ir specialiuosius kvalifikacinius bei kvalifikacijos tobulinimo reikalavimus:
14.1. jeigu pareiškėjas atitinka bendruosius ir (ar) specialiuosius kvalifikacinius bei kvalifikacijos tobulinimo reikalavimus ir atestavimo įstaiga Tarybos administruojamoje EDAIS patvirtina paraiškos tinkamumą, kandidato žinios ne vėliau kaip per 30 kalendorinių dienų nuo patvirtinimo dienos tikrinamos egzamino metu; 
14.2. jeigu pareiškėjas neatitinka bendrųjų ir specialiųjų kvalifikacinių bei kvalifikacijos tobulinimo reikalavimų, jis neatestuojamas. Atestavimo įstaiga per EDAIS informuoja pareiškėją apie jam nesuteiktą teisę atestuotis, nurodydama priežastis ne vėliau kaip per 5 darbo dienas nuo paraiškos gavimo dienos. 
15. Jeigu pareiškėjo atestavimo įstaigai pateiktuose su  paraiška išsilavinimo dokumentuose studijų kryptis nenurodyta arba ji neatitinka bendrųjų kvalifikacinių (minimalių) reikalavimų, nurodytų Schemos 1–4 prieduose, pareiškėjo įgytos aukštojo mokslo kvalifikacijos priskyrimą atitinkamai studijų krypčiai, vadovaudamasi Lietuvos Respublikos mokslo ir studijų įstatymo 52 straipsnio 14 dalimi, atlieka kvalifikaciją suteikusi aukštoji mokykla, jeigu tokios mokyklos nėra arba išsilavinimas įgytas užsienyje, – konsultacijas dėl priskyrimo atitinkamai studijų krypčiai teikia Studijų kokybės vertinimo centras.


ANTRASIS SKIRSNIS
PARAIŠKOS PATEIKIMAS

16.	Pareiškėjas turi pateikti paraišką dalyvauti atestavimo procese. Paraiška pildoma lietuvių kalba EDAIS. Paraišką sudaro:
16.1. nustatytos formos prašymas, kuriame nurodoma:
16.1.1. pareiškėjo vardas, pavardė;
16.1.2. energetikos sektorius, veiklos sritis, energetikos darbuotojo kategorija ir suteikiamos teisės (pagal Schemos 1–4 priedus);
16.2. patvirtinimas, kad pareiškėjas yra susipažinęs su atestavimo įstaigos egzamino eigos ir elgesio taisyklėmis, kurios pateikiamos EDAIS;
16.3.	dokumentų, įrodančių, kad energetikos darbuotojas atitinka bendruosius ir specialiuosius kvalifikacinius reikalavimus bei kvalifikacijos tobulinimo  reikalavimus pakartotiniam atestavimui, nurodytus Schemos 1–4 prieduose, kopijos; 
16.4. mokėjimo už atestavimo paslaugas dokumentas.
17. Energetikos darbuotojas, teikdamas paraišką pakartotiniam atestavimui, be dokumentų, nurodytų 16 punkte:
17.1. Aprašo 32.1 papunktyje nurodytu atveju privalo pridėti dokumentus, įrodančius kvalifikacijos tobulinimą;
17.2. Aprašo 32.2, 32.3 ir 32.4 papunkčiuose nurodytais atvejais gali pridėti dokumentus, įrodančius kvalifikacijos tobulinimą. 


TREČIASIS SKIRSNIS
PARAIŠKOS VERTINIMAS

18.	 Atestavimo įstaigos vadovo paskirtas paraiškos vertintojas ne vėliau kaip per 5 darbo dienas nuo paraiškos dalyvauti energetikos darbuotojų atestavimo procese gavimo dienos įvertina pateiktą paraišką ir EDAIS patvirtina, kad pareiškėjo pateikti dokumentai, nurodyti Schemos 16 ar 17 punktuose, yra tinkami ir reikiamos apimties, o pareiškėjas atitinka bendruosius ir specialiuosius kvalifikacinius bei kvalifikacijos tobulinimo reikalavimus (patvirtinama kandidato paraiška), arba kad pareiškėjas neatitinka bendrųjų ir specialiųjų kvalifikacinių bei kvalifikacijos tobulinimo reikalavimų. 
19. Nustačius paraiškos ir (ar) privalomų dokumentų, įrodančių kvalifikacijos tobulinimą trūkumus, paraiškos vertintojas EDAIS teikia pareiškėjui pastabas dėl papildomų dokumentų pateikimo ir nurodo 10 darbo dienų šių dokumentų pateikimo terminą. Nepateikus papildomų dokumentų per nurodytą terminą laikoma, kad pareiškėjas neatitinka bendrųjų ir specialiųjų kvalifikacinių ir (ar) kvalifikacijos tobulinimo reikalavimų ir jis apie tai informuojamas 14.2 punkte nustatyta tvarka.
20. Atestavimas (pradinis, pakartotinis) vykdomas atestavimo įstaigos patalpose. Lietuvos Respublikos Vyriausybei įvedus valstybės lygio ekstremaliąją situaciją visoje šalyje, atestavimas gali būti vykdomas nuotoliniu būdu. Nuotolinio atestavimo tvarką nustato atestavimo įstaiga.
21. Atestavimas  (pradinis, pakartotinis) vykdomas egzaminuojant naudojantis EDAIS – atsakant į testo klausimus. 
22.	Testo klausimai sudaromi iš teisės aktuose reglamentuotų energetikos objektų, įrenginių įrengimo, eksploatavimo, techninės saugos ir kitų teisės aktų, reglamentuojančių energetikos veiklą, reikalavimų.
23.	Testas sudaromas atitinkamo energetikos sektoriaus kiekvienai energetikos darbuotojo kategorijai. Klausimus atitinkamo energetikos sektoriaus kiekvienai energetikos darbuotojo kategorijos testui parenka kompiuterinė programa.
24. 	Egzamino metu kandidatui pateikiamas testas, kurį sudaro 40 klausimų. Kiekvienas testo klausimas turi tris atsakymus, iš kurių tik vienas yra teisingas. Prieš pradedant egzaminą, kandidatai EDAIS informuojami, kad jie turi pažymėti tik vieną testo atsakymą, kuris visiškai atitinka teisės akte nustatytą reglamentavimą.


KETVIRTASIS SKIRSNIS
ATESTAVIMO EIGA

25. Testui spręsti skiriama 90 min. Egzaminas laikomas išlaikytu, jeigu kandidatas teisingai atsako į ne mažiau kaip 28 testo klausimus.
26.	 Atestavimo įstaigos vadovas ar jo įgaliotas asmuo kiekvienam egzaminui skiria egzamino prižiūrėtoją, kuris administruoja ir prižiūri egzaminą. 
27.	 Kandidatui leidžiama laikyti egzaminą tik pateikus asmens tapatybę patvirtinantį galiojanti dokumentą. 
28. 	Prižiūrėtojas prieš egzamino pradžią papildomai supažindina kandidatus su egzamino eiga ir elgesio taisyklėmis.
29.	 Kandidatas, atvykęs į egzaminą, privalo:
29.1. pateikti prižiūrėtojui asmens tapatybę patvirtinantį dokumentą;
29.2. atsisėsti į jam skirtą vietą;
29.3. egzamino metu su savimi neturėti bei ant stalo ir (arba) kėdės ar kitoje pasiekiamojoje ar matomoje vietoje nelaikyti asmeninių daiktų (apyrankių, laikrodžių, fotoaparatų, mobiliojo ryšio bei kitų informacijos priėmimo, perdavimo ir (ar) įrašymo priemonių), nedėvėti striukės, kepurės ar kito galvos apdangalo. Prižiūrėtojo leidimu kandidatui gali būti leidžiama dėvėti galvos apdangalą egzamino metu dėl estetinių, medicininių ar religinių priežasčių;
29.4. egzamino metu nesinaudoti literatūra (išskyrus atestavimo įstaigos pateiktais galiojančios redakcijos teisės aktais), netrukdyti ir nesikalbėti su kitais asmenimis, o Prižiūrėtojui paprašius parodyti, ar neturi egzamino metu draudžiamų naudoti informacijos priėmimo, perdavimo ir (ar) įrašymo priemonių.
30. 	Kandidatui už Aprašo 29 punkte nurodytų reikalavimų nesilaikymą neleidžiama laikyti egzamino.
31.	Paskelbus egzamino pradžią, kandidatams leidžiama jungtis prie EDAIS ir atsakyti į testo klausimus. 
32.	 Testo laikymo trukmė, nurodyta Schemos 25 punkte, yra nustatyta EDAIS. Pasibaigus testo sprendimo laikui arba testą išsprendus greičiau nei Schemos 25 punkte nurodytas terminas, testas automatiškai išsijungia.
33.	 Jeigu testo laikymo metu sugenda programinė ar techninė įranga, testo rezultatas anuliuojamas ir testas atliekamas iš naujo.
34. 	Pasibaigus egzaminui, kandidatui EDAIS parodomas egzamino testo rezultatas.

PENKTASIS SKIRSNIS
ENERGETIKOS DARBUOTOJO PAŽYMĖJIMO IŠDAVIMAS IR KLAIDŲ TAISYMAS

35. Atestavimo įstaigai patvirtinus pareiškėjo paraišką ir kandidatui teisingai atsakius į ne mažiau kaip 28 egzamino testo klausimus, laikoma, kad priimtas teigiamas atestavimo įstaigos vadovo ar jo įgalioto asmens sprendimas dėl energetikos darbuotojo atestavimo ir EDAIS suformuoja energetikos darbuotojo pažymėjimą elektroniniu formatu, kuris energetikos darbuotojui pateikiamas EDAIS. 
36. Atestavimo įstaigai patvirtinus pareiškėjo paraišką, bet kandidatui teisingai atsakius į mažiau kaip 28 egzamino testo klausimus, laikoma, kad priimtas neigiamas atestavimo įstaigos vadovo ar jo įgalioto asmens sprendimas dėl kandidato atestavimo ir informacija apie neigiamą atestavimo įstaigos sprendimą kandidatui pateikiama EDAIS. Kandidatas, gavęs neigiamą atestavimo rezultatą, turi teisę pakartotinai pateikti paraišką dalyvauti atestavimo procese.
37. Atestavimo įstaiga, gavusi atestuoto energetikos darbuotojo prašymą, per 3 darbo dienas išduoda energetikos darbuotojo pažymėjimą.
38.	Atestavimo įstaigos išduotas energetikos darbuotojo pažymėjimas galioja Lietuvos Respublikos teritorijoje iki pažymėjime nurodyto jo galiojimo termino pabaigos. 
39.	Atestavimo įstaiga, gavusi atestuoto energetikos darbuotojo motyvuotą pranešimą apie spausdinimo klaidas pažymėjime, imasi reikalingų priemonių klaidoms ištaisyti.
40. Energetikos darbuotojui per 3 darbo dienas nuo jo motyvuoto pranešimo pateikimo dienos atestavimo įstaigai apie spausdinimo klaidas išduodamas patikslintas pažymėjimas.
41. Klaidingi ar netikslūs EDAIS tvarkomi duomenys taisomi vadovaujantis EDAIS nuostatų, patvirtintų Tarybos pirmininko 2021 m. lapkričio 11 d. įsakymu Nr.O1-304 „Dėl Valstybinės energetikos reguliavimo tarybos energetikos darbuotojų atestavimo informacinės sistemos nuostatų patvirtinimo bei Valstybinės energetikos reguliavimo tarybos energetikos darbuotojų atestavimo informacinės sistemos duomenų saugos nuostatų patvirtinimo“ nustatyta tvarka.

ŠEŠTASIS SKIRSNIS
ENERGETIKOS DARBUOTOJO PAŽYMĖJIMO GALIOJIMO SUSTABDYMAS, PANAIKINIMAS

42. Energetikos darbuotojo pažymėjimo galiojimas sustabdomas:
42.1. jei atestavimo įstaiga gavo Tarybos reikalavimą sustabdyti energetikos darbuotojo pažymėjimo galiojimą, jeigu darbuotojas pažeidė teisės aktų, reglamentuojančių energetikos veiklą, reikalavimus ir dėl to įvyko ar galėjo įvykti energetikos įrenginių avarija, sutrikimas, gaisras arba buvo iškilusi grėsmė aplinkai, turtui, žmonių sveikatai ar gyvybei (šiurkštus pažeidimas);
42.2. jei atestavimo įstaiga gavo teisės aktų nustatyta tvarka sudarytų komisijų, tiriančių lengvų, sunkių nelaimingų atsitikimų darbe, sukėlusių darbuotojų mirtį, energetikos įrenginių avarijų, technologinių sutrikimų ar gaisrų priežastis, sprendimą dėl Energetikos darbuotojo pažymėjimo sustabdymo.
43. Atestavimo įstaiga, Schemos 42.1 ir 42.2 papunkčių atvejais ne vėliau kaip per 3 darbo dienas nuo pranešimo ar sprendimo gavimo dienos paskelbia EDAIS duomenis apie energetikos darbuotojo pažymėjimo galiojimo sustabdymo datą ir terminą, kuriam pažymėjimo galiojimas sustabdytas.
44. Energetikos darbuotojo pažymėjimo galiojimo sustabdymas panaikinamas, kai energetikos darbuotojas buvo pakartotinai atestuotas per atestavimo įstaigos nustatytą terminą. Atestavimo įstaiga ne vėliau kaip per 3 darbo dienas nuo sprendimo dėl energetikos darbuotojo atestavimo priėmimo dienos EDAIS paskelbia, kad panaikintas pažymėjimo galiojimo sustabdymas ir nurodo datą, nuo kurios pažymėjimas yra laikomas galiojančiu.
45. Energetikos darbuotojo pažymėjimo galiojimas panaikinamas, jei energetikos darbuotojas nebuvo atestuotas per atestavimo įstaigos nustatytą terminą po to, kai buvo sustabdytas jo pažymėjimo galiojimas.
46. Atestavimo įstaiga ne vėliau kaip per 3 darbo dienas nuo sprendimo dėl pažymėjimo panaikinimo dienos panaikina išduotą pažymėjimą ir nurodo pažymėjimo panaikinimo datą, nuo kurios pažymėjimas yra laikomas panaikintu ir paskelbia EDAIS.
47. Sprendimą dėl energetikos darbuotojo pažymėjimo galiojimo sustabdymo, pažymėjimo galiojimo sustabdymo panaikinimo ar pažymėjimo panaikinimo priima atestavimo įstaigos vadovas ar jo įgaliotas asmuo. 
48. Atestavimo įstaiga, ne vėliau kaip kitą darbo dieną nuo sprendimo dėl energetikos darbuotojo pažymėjimo galiojimo sustabdymo, pažymėjimo galiojimo sustabdymo panaikinimo ar pažymėjimo panaikinimo informuoja apie tai energetikos darbuotoją per EDAIS.

V SKYRIUS
INFORMACIJOS APIE ENERGETIKOS DARBUOTOJŲ
PAŽYMĖJIMUS SKELBIMAS

49.	Atestavimo įstaigų išduoti pažymėjimai registruojami EDAIS.
50. Taryba, vadovaudamasi Lietuvos Respublikos energetikos įstatymo 281 straipsnio 6 dalies 3 punktu ir nustatyta tvarka, EDAIS skelbia informaciją apie išduotus, panaikintus, sustabdytus energetikos darbuotojų pažymėjimus. 

VI SKYRIUS
BAIGIAMOSIOS NUOSTATOS

51.	Pareiškėjų, kandidatų ar energetikos darbuotojų skundai ir prašymai nagrinėjami atestavimo įstaigos skundų ir (ar) prašymų nagrinėjimo dėl atestavimo procedūrų ir priimtų sprendimų nustatyta tvarka. 
52.	Energetikos darbuotojai, nesutinkantys su atestavimo įstaigos priimtu sprendimu, gali šį sprendimą skųsti Lietuvos Respublikos administracinių bylų teisenos įstatymo nustatyta tvarka. 

